દિલ્હીમાં સુંવાળો સાથ મેળવવાના ભડભડિયા પૂરા ન થયા, એટલે ત્રણેય જણા મોરેશિયસની વાટ પકડે છે. ત્યાં આહના (લિઝા હેડન)ના બંગલામાં થોડા દિવસ માટે ભાડે રહે છે. ‘હિપ્પી ગો લક્કી‘ સ્વભાવની લિઝાના જીવનનાં ત્રણ જ લક્ષ્ય છે, વિચિત્ર પ્રકારનાં કપડાં ડિઝાઇન કરવાં, ફેસબુક પર ઢગલાબંધ લાઇક્સ-કમેન્ટ્સ મેળવવી અને પોતાના ડ્રીમ મેન અક્ષય કુમારને મળવું. ત્યાં જ ખબર પડે છે કે અક્ષય કુમાર ત્યાં જ શૂટિંગ કરવા આવ્યો છે. એટલે આ ત્રણેય રસિક બુઢ્ઢાઓ વિચારે છે કે જો આ સોણી કુડીને અક્કી સાથે મેળવી આપીએ તો આપણો એ છોડી સાથે ગલીપચી કરવાનો મેળ પડી જાય. બસ, એમ વિચારીને ત્રણેય જણા કામદેવનું નામ લઇને અક્ષય કુમારની અને સરવાળે લિસી લિસી લિઝાની પાછળ પડી જાય છે.